text: LA PARABÒLICA VIRTUAL: de novembre 2006
  LA IMPARCIALITAT DE LA CORPORACIÓ
  Ara que el sarau de les eleccions s'ha acabat, m'agradaria comentar la imbecil·litat dels reporters de TV3 i Catalunya Ràdio en negar-se a signar els seus reportatges com a senyal de protesta per la imposició dels blocs electorals. Ells addueixen que haurien de ser els mateixos periodistes que, en base al seu "criteri professional", assignessin el temps i l'ordre dels citats reportatges.
  Segurament que els periodistes de la corporació tenen criteri professional, però com que aquest no és objectiva ni científicament comprovable, ¿qui m'assegura a mi, sofert pagador d'impostos i per tant mantenidor d'aquella colla de trepes, que seran imparcials? ¿Amb quin criteri assignaran el temps i l'ordre d'aparició?
  Els periodistes, com tota persona, tenen les seves idees polítiques, i per molt que intentin ser imparcials, ningú no ens garanteix que ho siguin. Per això, en el cas d'una televisió o ràdio públiques, la millor manera de garantir la imparcialitat és assignar el temps d'informació electoral en relació a la seva presència parlamentària, així tothom sap a quin joc juguen. I si no els agrada, sempre poden anar a treballar a la privada.